Times of Malta tirrapporta li d-dukessa ta’ Cambridge Kate Middleton ħarġet tqila għat-tieni darba u tistaqsi jekk wara din l-aħbar hix se żżur Malta xorta waħda. Fi storja oħra, dan il-ġurnal jgħid li skont stħarriġ li sar riċentament, il-Maltin huma l-aktar ċittadini Ewropej li huma mħassba dwar l-iżvilupp ambjentali. The Malta Independent ukoll tat prominenza lill-aħbar li d-Dukessa ta’ Cambridge ħarġet tqila li tħalli dubji dwar jekk hux se tkun qed iżur Malta għaċ-ċelebrazzjonijiet tal-50 sena anniversarju mill-kisba tal-Indipendenza l-ġimgħa d-dieħla. Rapport ieħor jgħid li vetturi pparkjaw illegalment taħt it-tined li saru apposta għaż-żwiemel biex jistkennu mix-xemx quddiem Dar il-Mediterran fil-Belt. In-Nazzjon tiddedika l-faċċata tagħha lill-istorja ta’ raġel li kif jindika t-titlu, ikollu jiddejjen biex jixtri imqar ftit frott. Rapporti li jkomplu fil-paġni ta’ ġewwa jinkludu dik dwar l-allegat abbuż sesswali fl-Università ta’ Malta, tgħid ukoll li hemm dubju dwar jekk Kate Middleton hux se żżur Malta, kif ukoll tirrapporta r-rebħ tad-double fir-regatta tradizzjonali ta’ Jum il-Vitorja mill-Marsa. l-orizzont tistaqsi jekk d-dukessa hux se żżur Malta jew le wara l-aħbar li ħarġet tqila. Storja oħra tirrakkonta kif raġel mix-xejn spiċċa b’€50,000 dejn.